Di dalam rencana ini, nama keluarga ialah  *Dotulong*.

Dato' Sri **Maria Menado** atau **Maria Abdullah** (nama asal beliau **Liesbet Dotulong**) dilahirkan pada 2 Februari 1932, merupakan seorang bintang filem Melayu yang termasyhur antara 1951 dan 1963. Maria Menado berhijrah ke Singapura dan bertukar agama ke Islam ketika berusia 19 tahun dan berkahwin dengan promoter tinju dan juga penulis skrip, A Razak Sheikh Ahmad. 

Peranannya sebagai puntianak dalam filem "Pontianak", yang merupakan filem seram tempatan yang sulung, memberikannya kemasyhuran dalam dunia filem tempatan pada tahun 1957. Pada tahun itu, beliau digelarkan "**Wanita Terjelita Malaya**" oleh *Times Magazine* serta "**Wanita Berpakaian Paling Menarik** di dalam Asia Tenggara" oleh *United Press International*, sebuah pertubuhan berita.

Kehidupan awal
--------------

Dilahirkan di Tonsea, Kabupaten Minahasa, Manado, Sulawesi Utara, Indonesia, Maria dihantar ke Makassar (Ujung Padang) untuk tinggal dengan ibu bapa saudaranya apabila ibu bapanya meninggal dunia sewaktu beliau berumur tujuh tahun. Bagaimanapun, pertempuran antara pihak Belanda dengan pejuang-pejuang nasionalis memaksakan mereka berpindah ke Jakarta.

Sewaktu Maria berumur 17 tahun, kejelitaannya menyebabkan beliau menerima tawaran untuk menayangkan baju kebaya di Singapura, dan kemudiannya di Malaya. Diiringi oleh ibu bapa saudaranya, perjalanan pada 1950 membawa Maria ke Singapura, Kuala Lumpur, Ipoh, dan Pulau Pinang. 

Sewaktu di Malaya dan Singapura, rusuhan Maria Hertogh berlaku. Maria Hertogh, seorang gadis Belanda yang telah diambil sebagai anak angkat oleh sebuah keluarga beragama Islam dan diberikan nama "Natrah" telah dikahwinkan oleh ibu bapa angkatnya pada tahun 1950 sewaktu berumur 13. Mahkamah Agung membatalkan perkahwinan itu kerana Maria tidak cukup umur dan memutuskan bahawa Natrah dikembalikan kepada ibu kandungnya yang kemudian membawanya balik ke negeri Belanda. Keputusan kes ini mengakibatkan rusuhan perkauman di Singapura yang berlangsung selama dua hari. Maria mengikut kes ini dengan penuh minat dan juga memperoleh nama samaran "Maria". Kawan-kawannya kemudian menggelarkannya sebagai "Maria dari Menado" (tempat lahirnya) dan nama itu telah menjadi kekal.

Kerjaya filem
-------------

Maria Menado bersama P. Ramlee dalam filem *Penghidupan*
Selepas gambar-gambar Maria muncul di surat khabar dan majalah sebagai peragawati fesyen, kerjayanya sebagai pelakon filem bermula pada tahun 1951. Shaw Brothers menawarkan Maria peranan sebagai seniwati utama di samping P. Ramlee dalam filem "Penghidupan". 

Bagaimanapun, adalah peranannya sebagai puntianak dalam filem "Pontianak" yang memberikan Maria kemasyhuran pada tahun 1957. "Pontianak" ialah filem seram Melayu yang pertama. Skrip untuk filem ini merupakan hasil kerjasama dengan bekas suaminya, A. Razak Sheikh Mohamed. Maria membekalkan cerita-cerita puntianak yang pernah didengarnya sewaktu di Indonesia dan mereka menjalinkan plot filem itu bersama-sama.

Perubahannya daripada seorang wanita yang jelita menjadi seorang yang bongkok dan kemudian sebagai puntianak menelan masa berjam-jam untuk hiasan. Maria juga diperlu bersandar tanpa bergerak supaya penggambaran perubahan itu dapat dibuat sedikit demi sedikit. Berbeza dengan masa sekarang, tiadanya grafik komputer pada waktu itu untuk membuat pembetulan, dan kesemuanya perlu dibuat secara manual. Bagaimanapun, filem itu mencapai tahap yang cukup realistik sebagaimana yang dapat diperlihatkan daripada laporan tentang beberapa orang yang pengsan selepas menonton babak-babak yang mengejutkan. Tayangannya di pawagam Cathay berlangsung selama 12 hari. Ini adalah suatu pencapaian yang utama, khususnya kerana filem Melayu tidak pernah ditayangkan di pawagam Cathay. Maria kemudian melakon dalam dua susulan yang berikut iaitu Dendam Pontianak (1957) dan Sumpah Pontianak (1958).

Sewaktu di puncak kemasyhuran, beliau diberi peranan sebagai watak jahat di samping Shammi Kaopor dalam filem Hindi yang bertajuk "Singapore". Filem tersebut menjalani penggambaran di Singapura dan Mumbai. Dalam jangka masa 12 tahun, Maria berlakon lebih 20 filem termasuk filem terbitan produksinya sendiri, Maria Menado Production (M. M Production) melalui filem Siti Zubaidah pada 1961. Beliau merupakan penerbit filem wanita Melayu yang pertama.

Maria sendiri memegang watak utama sebagai Siti Zubaidah. Penglibatannya sebagai produser bukan sahaja membanggakan malah beliau telah memainkan peranan sebagai penerbit dan pelakon sekali gus yang jarang-jarang dapat dilakukan oleh seorang penerbit. 

Tiga filem lain yang diterbitkan oleh syarikatnya ialah *Darahku*, *Bunga Tanjung* dan *Pontianak Kembali*.

Kehidupan peribadi
------------------

### Perkahwinan dengan Sultan Pahang

Untuk perayaan-perayaan yang istimewa, Maria serta seniwati yang lain akan dijemput ke istana Pahang untuk mempersembahkan pertunjukan, khususnya sewaktu hari keputeraan Sultan. Pada salah satu daripada lawatan ini, Sultan Abu Bakar Ri'ayatuddin melamarnya. Selepas pertimbangan yang mendalam, Maria berkahwin pada tahun 1963 sewaktu berumur 30. Perkahwinan itu bukan sahaja menamatkan kerjaya filemnya tetapi juga menyebabkan filem-filemnya tidak boleh lagi ditayangkan di pawagam atau televisyen. Majlis Diraja Istana Pahang memerintah bahawa oleh sebab Maria merupakan permaisuri Sultan, tayangan filem-filemnya tidak dibenarkan di dalam negeri Pahang. Bagaimanapun, filemnya turut tidak ditayangkan di seluruh negara. Dengan itu, Ho Ah Loke, pemilik Cathay Keris tersangkut dengan filem-filem Maria. Oleh sebab filem-filem itu amat memakan ruang hawa dingin di dalam rumah Ho, dia kemudian terpaksa membuangnya kerana filem-filem itu telah menjadi suatu sumber pergaduhan dengan isterinya.

Selepas kemangkatan Sultan Pahang, Maria berpindah dari Pekan ke Kuala Lumpur. Sewaktu itu, beliau memohon kepada Sultan Ahmad Shah, Sultan Pahang kini yang mengetuai Majlis Diraja Istana Pahang, supaya filem-filemnya dibenarkan ditayangkan semula. Baginda memberikan kebenaran, akan tetapi pada waktu itu, filem-filem yang dilakonnya telah dibuang ke dalam sebuah lombong yang tidak digunakan lagi. Tidaklah diketahui mengapa Ho tidak berjumpa Maria atau muzium-muzium negeri untuk menyumbangkan filem-filem itu. Kehilangan filem-filem tersebut merupakan suatu kerugian yang amat besar, kerugian yang tidak ternilai untuk sejarah filem Malaysia.

Kini, Maria berhasrat untuk menerbit dan mengarah versi baru filem "Pontianak" sebagai gantian supaya dapat meninggalkan tanda pencapaiannya — kali ini dalam filem berwarna.

Anugerah dan pencapaian
-----------------------

* Pahang Darul Makmur :
	+ Darjah Indera Mahkota Pahang ( D.I.M.P) - **Dato'** (1980)
	+ Darjah Sri Sultan Ahmad Shah Pahang (S.S.A.P) - **Dato' Sri** (24.10.2017)

| Tahun | Anugerah | Filem | Kategori | Keputusan |
| --- | --- | --- | --- | --- |
| 1957 | Festival Filem Malaysia | Pontianak | Aktres Terbaik | Menang |
| 1951/1952 | Festival Filem Malaysia | Penghidupan | Aktres Pembantu Terbaik | Menang |

• **Menerima Anugerah Seni Era sebagai penghargaan di Anugerah Era 2006.**

Filemografi
-----------

Filem| Tahun | Tajuk | Pengarah | Produksi | Catatan | Ruj. |
| --- | --- | --- | --- | --- | --- |
| 1951 | *Penghidupan* | L. Krishnan | Malay Film Productions | Dibintangi bersama pelakon P. Ramlee. |  |
| 1951 | *Pulau Mutiara* | S. Ramanathan |  |  |
| 1952 | *Permata di-Perlimbahan* | Haji Mahadi | Selalunya dianggap filem pertama oleh pengarah Malaysia. |  |
| 1952 | *Gadis Peladang* | B. S. Rajhans |  |  |
| 1954 | *Nafsu* | L. Krishnan | Cathay-Keris Film Productions |  |  |
| 1954 | *Pertarohan* |  |  |
| 1955 | *Kasih Menumpang* |  |  |
| 1955 | *Selamat Hari Raya* |  |  |
| 1955 | *Saudaraku* | Laurie Friedman |  |  |
| 1957 | *Pontianak* | B.N. Rao | Yang pertama dalam trilogi Pontianak yang popular, kini dipercayai sebagai filem yang hilang. |  |
| 1957 | *Dendam Pontianak* | Yang kedua dalam trilogi Pontianak, kini dipercayai filem hilang. |  |
| 1958 | *Sumpah Pontianak* | Filem ketiga dan terakhir dalam trilogi Pontianak. |  |
| 1958 | *Orang Lichin* | L. Krishnan |  |  |
| 1958 | *Selendang Delima* | K.M. Basker |  |  |
| 1958 | *Matahari* | Ramon Estella | Malay Film Productions |  |  |
| 1959 | *Hilang Gelap Datang Terang* | Ho Ah Loke & Usmar Ismail | Merdeka Film Enterprise & Perfini |  |  |
| 1959 | *Korban Fitnah* | Usmar Ismail | Cathay-Keris Film Productions |  |  |
| 1960 | *Singapore* | Shakti Samanta | Eagle Films |  |  |
| 1961 | *Sultan Mahmud Mangkat Dijulang* | K.M. Basker | Cathay-Keris Film Productions |  |  |
| 1961 | *Siti Zubaidah* | B.N. Rao | Cathay-Keris, Maria Menado Productions | Filem pertama Menado yang diterbitkan dan diterbitkan di bawah syarikat produksinya, Siti Zubaidah diadaptasi daripada puisi terkenal Malaysia. |  |
| 1962 | *Tun Fatimah* | Salleh Ghani | Cathay-Keris Film Productions |  |  |
| 1963 | *Raja Bersiong* | K.M. Basker | Cathay-Keris, Maria Menado Productions | Dikeluarkan di bawah syarikat pengeluaran Menado. |  |
| 1963 | *Darahku* | Ramon Estella |  |
| 1963 | *Bunga Tanjong* |  |
| 1963 | *Pontianak Kembali* | Tambahan kepada siri Pontianak, dikeluarkan di bawah syarikat produksi Menado. |  |
| 2015 | *Our Sister Mambo* | Ho Widing | Cathay Asia Films |  |  |

Rujukan
-------

1. ↑  "Filmography (1950-1959)". *Singapore Film Locations Archive*. Dicapai pada 3 February 2022.
2. ↑  "Filmography (1950-1959)". *Singapore Film Locations Archive*. Dicapai pada 3 February 2022.
3. ↑  "Filmography (1950-1959)". *Singapore Film Locations Archive*. Dicapai pada 3 February 2022.
4. ↑  "Filmography (1950-1959)". *Singapore Film Locations Archive*. Dicapai pada 3 February 2022.
5. ↑  "Filmography (1950-1959)". *Singapore Film Locations Archive*. Dicapai pada 3 February 2022.
6. ↑  "Filmography (1950-1959)". *Singapore Film Locations Archive*. Dicapai pada 3 February 2022.
7. ↑  "Filmography (1950-1959)". *Singapore Film Locations Archive*. Dicapai pada 3 February 2022.
8. ↑  "Filmography (1950-1959)". *Singapore Film Locations Archive*. Dicapai pada 3 February 2022.
9. ↑  "Filmography (1950-1959)". *Singapore Film Locations Archive*. Dicapai pada 3 February 2022.
10. ↑  "Filmography (1950-1959)". *Singapore Film Locations Archive*. Dicapai pada 3 February 2022.
11. ↑  "Sumpah Pontianak". *Singapore Film Locations Archive*. Dicapai pada 3 February 2022.
12. ↑  "Filmography (1950-1959)". *Singapore Film Locations Archive*. Dicapai pada 3 February 2022.
13. ↑  "Filmography (1950-1959)". *Singapore Film Locations Archive*. Dicapai pada 3 February 2022.
14. ↑  "Filmography (1950-1959)". *Malay Wikipedia*. Dicapai pada 3 February 2022.
15. ↑  "Filmography (1960-1969)". *Singapore Film Locations Archive*. Dicapai pada 3 February 2022.
16. ↑  "Filmography (1960-1969)". *Singapore Film Locations Archive*. Dicapai pada 3 February 2022.
17. ↑  "Filmography (1960-1969)". *Singapore Film Locations Archive*. Dicapai pada 3 February 2022.
18. ↑  "Filmography (1960-1969)". *Singapore Film Locations Archive*. Dicapai pada 3 February 2022.
19. ↑  "Filmography (1960-1969)". *Singapore Film Locations Archive*. Dicapai pada 3 February 2022.
20. ↑  "Filmography (1960-1969)". *Singapore Film Locations Archive*. Dicapai pada 3 February 2022.
21. ↑  "Filmography (1960-1969)". *Singapore Film Locations Archive*. Dicapai pada 3 February 2022.
22. ↑  "Filmography (1960-1969)". *Singapore Film Locations Archive*. Dicapai pada 3 February 2022.

* New Sunday Times, 12 Mac 2006.
* Utusan Malaysia, Hiburan, capaian pada 8 Ogos 2007. Diarkibkan 2007-09-30 di Wayback Machine
* Repair Gambar Lama

Pautan luar
-----------

* Maria Menado di Pangkalan Data Filem Internet (IMDb)

| Kawalan kewibawaan Sunting ini di Wikidata |
| --- |
| Umum | 
* ISNI
	+ 1
* VIAF
	+ 1
* WorldCat Identities
	+ 1

 |
| Perpustakaan negara | 
* Perancis (data)
* Jerman
* Amerika Syarikat

 |